คปภ.วอนรัฐส่งเงินกองทุนคุ้มครองผู้เอาประกัน
เลขาธิการคปภ.วอนรัฐสมทบเงินเข้ากองทุนคุ้มครองผู้เอาประกันภัยตามกฎหมาย หลังเอกชนจ่ายแล้วร่วม 2 ปี
31 ส.ค. 2553

เลขาธิการคปภ.วอนรัฐสมทบเงินเข้ากองทุนคุ้มครองผู้เอาประกันภัยตามกฎหมาย หลังเอกชนจ่ายแล้วร่วม 2 ปี 
นางจันทรา บูรณฤกษ์ เลขาธิการ สำนักงานคณะกรรมการกำกับและส่งเสริมการประกอบธุรกิจประกันภัย(คปภ.) เปิดเผยว่า ตามกฎหมายกองทุนคุ้มครองผู้เอาประกันภัย จะต้องได้รับเงินสนับสนุนเงินเข้ากองทุนฯจากรัฐบาล แต่ในความเป็นจริงยังไม่ได้รับเม็ดเงินดังกล่าว อาจเป็นเพราะภาวะเศรษฐกิจไม่ค่อยดี จึงไม่ได้รับการสนับสนุนจากรัฐบาล โดยหวังว่าหลังจากผ่านช่วงเศรษฐกิจไม่ดีไปแล้ว รัฐบาลจะหันมามองเรื่องนี้
“เป็นสิ่งที่น่าเสียดายว่ารัฐบาลไม่เคยให้ความสำคัญในการสนับสนุน เราได้รับการสนับสนุนจากภาคเอกชน แต่ไม่พอ”นางจันทรา กล่าว
นางจันทรา กล่าวว่า กองทุนดังกล่าวจะทำหน้าที่ชดเชยเงินให้กับผู้เอาประกันภัย กรณีบริษัทล้มละลาย หรือถูกเพิกถอนใบอนุญาตประกอบธุรกิจ อย่างไรก็ตาม ปัจจุบันเงินสำรองของบริษัทประกันชีวิตและบริษัทประกันวินาศภัยเพิ่มขึ้นอย่างต่อเนื่อง โดย 7 เดือนแรกของปี 2553 บริษัทประกันชีวิตทั้งหมด 25 บริษัท มีเงินสำรองประกันภัยเพื่อจ่ายคืนให้แก่ผู้เอาประกันชีวิตหรือผู้รับประโยชน์ในอนาคต จำนวน 2.02 แสนล้านบาท เพิ่มขึ้นจากปีก่อน 17.25% ส่วนบริษัทประกันวินาศภัย มีเงินสำรองประกันภัยจำนวน 8,296.24 ล้านบาท